Captur in die kolTen spyte van elke denkbare uitdaging – van mikroskyfies tot verskeping – kon dit Renault Suid-Afrika nie onderkry nie. Renault het in 2022 rekordgetalle aangeteken en ŉ indrukwekkende 27 251 eenhede verkoop, 29,6% se groei in vergelyking met 2021. Dít, afgesien van die uitdagings wat die vervaardiger beleef met voorraadtekorte, is verstommend. Renault het pas sy nuwe Captur bekend gestel. Ek sou dit beskryf as die opgepompte sportnutsboetie van die Clio. Die nuwe Clio se ontwerp is pragtig hoewel die 1,0-turboenjin en handratkas nie die beste bestuurservaring gee nie. Die nuwe Captur is nietemin in ŉ ander klas. Die Captur se ontwerp is modern en werklik mooi. Die binneruim voel ruim en goeie materiale gepaard met sterk bougehalte laat ŉ mens dadelik regop sit en mooi kyk. Die reuk in die kajuit laat ŉ mens dadelik besef dat jy hier met ŉ prima Europese produk te doen het en nie ŉ Indiese of Chinese produk nie. Onder die kap sit Renault se 1,3-viersilinderturbopetrolenjin wat 113 kW en 270 Nm bied. Dit is gekoppel aan Renault se 7-spoed DCT dubbelkoppellaarratkas. Die ratkas is goed geprogrammeer om die beste balans tussen brandstofverbruik en goeie reaksies te handhaaf. Renault sê die Captur kan 6,6 ℓ/100 km handhaaf – ons het reeds op die bekendstellingsroete ŉ beter verbruik gesien. In ŉ heuwelagtige Umhlanga kon die ratkas nie onkant gevang word nie en in enige situasie regkom. Indrukwekkend. Op die pad kon ek nog nie besluit of die Captur werklik soepel en sag ry nie – want ek ken nie die paaie waar ons gery het nie, maar aanvanklik sal ek sê dat die Captur baie goeie vering het wat ondeunde gestamp en gestoot uit die kajuit weghou. Ek sal egter eers op bekende paaie wil ry en voel. Ten opsigte van padhouvermoë is die Captur in die kol en bied hy beslis een van die beter ervarings wat stuurreaksie en akkuraatheid betref teenoor mededingers waarmee ons die afgelope tyd te doen gehad het. Aan die veiligheidskant het Renault nog altyd voorgeloop. Die Captur spog met ŉ 5-ster Euro N-CAP-veiligheidsgradering. Daar is ses lugsakke, sluitweerremme met elektroniese remkragverspreiding sowel as vastrap- en stabiliteitsbeheer. Ek sal die Captur só opsom: Dis ŉ fantastiese ryding en ek is mal daaroor. Die Franse was nog altyd bitter goed met ŉ luikrug – en die Captur voel soos ŉ premiumproduk in ŉ see van substandaardprodukte wat as begrotingsbuksies in Suid-Afrika aangebied word. Indien jy in die mark is vir ŉ luikrug, B-segment sportsnuts óf ŉ kruismodel – gaan toetsbestuur eers ŉ Captur. Jy sal aangenaam verras wees. Die reeks lyk só: Die reeks word gedek deur ŉ 5 jaar/150 000 km-waarborg en ŉ 3 jaar/45 000 km-diensplan. Ons sal weer tyd met die Captur deurbring en hom dán met sy mededingers vergelyk.